ধৰ্ম ইছলাম, কিন্তু জাতি অসমীয়া। নাগৰিকত্ব বিধেয়কৰ বোকোচাত উঠি হিন্দু-মুছলমান পৰিচয়ক লৈ অসমত পূৰ্বে নোহোৱা ধৰণৰ সামাজিক-ৰাজনৈতিক বিতৰ্কৰ উন্মেষ ঘটাৰ পৰতে ৩ হাজাৰ হজযাত্ৰীয়ে মক্কাত উৰুৱাব অসমৰ পৰিচয়ৰ নিচান অসমীয়া গামোচা।
হজ সমাপনৰ মুহূৰ্তত ডিঙিত আদৰৰ গামোচাখন লোৱাৰ লগতে অসম তথা উত্তৰ-পূবৰ পৰা যোৱা ৩ হাজাৰ হজযাত্ৰীয়ে তেওঁলোক থকা ফ্লেটসমূহটো উৰাই ৰাখিব অসমীয়া গামোচা।
'উত্তৰ-পূবৰ তিনি হেজাৰ হজ যাত্ৰীয়ে অসমীয়া সংস্কৃতিৰ বাহক, অসমীয়াৰ অতি আদৰৰ গামোচাখনি হজ সমাপনৰ বাবে যোৱা মুহূৰ্তত ডিঙিত লৈ ঘূৰিব। হজযাত্ৰীসকলে মক্কাত থাকিবলগীয়া প্ৰতিটো ফ্লেটটো উৰাই ৰাখিব অসমীয়াৰ আদৰৰ গামোচা,' নলবাৰীত হজযাত্ৰীসকলৰ এক সভাত এই কথা জানিবলৈ দিয়ে অধিবক্তা, প্ৰাক্তন আছু নেতা তথা উত্তৰ পূৰ্বাঞ্চল হজ যাত্ৰী সমন্বয়ক সমিতিৰ কাৰ্যকৰী সভাপতি নেকিবুৰ জামানে।
গামোচাখনৰ যোগেদি অসমীয়া কৃষ্টি-সংস্কৃতিক বিশ্ব দৰবাৰলৈ নিয়াৰ প্ৰয়াস কৰা হৈছে বুলি প্ৰকাশ কৰি জামানে লগতে কয় যে উৰি থকা গামোচাখনৰ জৰিয়তে হজ সমাপন কৰি অহা উত্তৰ-পূবৰ হজযাত্ৰীসকলৰ বাবে নিজৰ নিজৰ ফ্লেটসমূহ চিনাক্ত কৰাটো সহায়ক হ'ব।
নলবাৰীৰ টাউন মোক্তাবত গিয়াছ আলীয়ে পৰিচালনা কৰা আয়োজিত সভাখনত স্থানীয় বিধায়ক অশোক শৰ্মা, উপায়ুক্ত সঞ্জীৱ কুমাৰ দাস, অতিৰিক্ত আৰক্ষী অধীক্ষক সুৰেন মছাহাৰীকে ধৰি ভালেসংখ্যক ব্যক্তিয়ে অংশগ্ৰহণ কৰে।
১৪ জুলাইৰ পৰা ২২ জুলাইলৈকে উত্তৰ-পূবৰ তিনি হেজাৰ হজযাত্ৰীয়ে মক্কালৈ হজ সমাপনৰ বাবে যাব।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
